Stærekasser er ikke et særsyn på motorvejene - og nu får de snart selskab af et nyt apparat på Den Sønderjyske Motorvej.

Det er Miljøstyrelsen, der stiller måleapparater op. Det gør de for at måle, hvor mange lastbiler, der snyder med udledningen af NOx, som er en sundhedsskadelig gas fra udstødningen.

Hvad er NOx - og hvorfor er det farligt? Kvælstofilte (NOx) er giftige gasser, der udledes fra kvælstof- og iltforbrænding under højt tryk og høje temperaturer. NOx er en fællesbetegnelse for to stoffer: Kvælstofoxid (NO) og kvælstofdioxid (NO2). NOx har direkte og indirekte påvirkning på menneskers sundhed. Det kan blandt andet forårsage vejrtrækningsproblemer, hovedpine, kronisk nedsat lungefunktion, øjenirritation og tab af appetit. Når NOx udledes via dieseldampe, kan gassen trænge ned i lungerne og øge risikoen for at få kræft, give kroniske vejrtrækningsproblemer og føre til for tidlig død hos personer med hjerte- eller lungesygdomme. Kilder: AFP, US Environmental Protection Agency (EPA), European Environmental Agency (EEA), UN Environment Programme (UNEP), Science Media Centre (SMC)

Det sker blandt andet, fordi politiet i Sønderjylland kontrollerede lastbiler i påsken. Her viste det sig, at der i hver fjerde lastbil var installeret ulovligt udstyr, som sætter luftrenseren i udstødningen ud af spil.

- Hvis man snyder med udstødningen, så forurener man meget mere, end man må. Grunden til, at de slår partikelfilteret fra er, at de kan spare penge, siger kontorchef i Miljøstyrelsen Sara Røpke.

Vognmændene kan spare cirka 10 øre per kilometer ved at slå NOx-partikelfilteret fra.

Lasermåling i vejkanten

Med en avanceret lasermåling kan Miljøstyrelsen kontrollere, hvor mange lastbiler der bryder loven. I første omgang kommer måleudstyret til at stå på to udvalgte positioner på det danske motorvejsnet.

Projektet kommer til at løbe frem til nytår, hvorefter Miljøstyrelsen vil se, hvor udbredt problemet er, ligesom man lige nu også ser på, om bødetaksten skal sættes op.

- Det er rigtig vigtigt, at alle køretøjer har partikelfilter på, så vi bliver udsat for så lidt NOx-forurening som muligt. Det er sundhedsskadeligt og påvirker vores helbred negativt, siger Sara Røpke.